เมืองไทยประกัน ดันเบี้ยควบลงทุน
เมืองไทยประกันชีวิตกระตุ้นยอดท้ายปี ดันต่ออายุขายแบบประกันควบการลงทุน วางแผนลดหย่อนภาษี&nbsp;
25 พ.ย. 2559

เมืองไทยประกันชีวิตกระตุ้นยอดท้ายปี ดันต่ออายุขายแบบประกันควบการลงทุน วางแผนลดหย่อนภาษี  
นายสาระ ล่ำซำ กรรมการผู้จัดการและประธานเจ้าหน้าที่บริหาร บริษัท เมืองไทยประกันชีวิต เปิดเผยว่า บริษัทได้ขยายระยะเวลาเสนอขายแบบประกัน “เมืองไทย ยูแอล 1 สินเพิ่มทรัพย์ ในโครงการ Beyond Savings 1” ออกไปถึงสิ้นเดือน ธ.ค.นี้ เพื่อให้ผู้บริโภคได้มีช่องทางในการลงทุนรูปแบบใหม่ ที่ให้ผลตอบแทนที่ดีขึ้นตามระดับความเสี่ยง เพื่อตอบโจทย์การออมระยะยาว สามารถใช้สิทธิประโยชน์ลดหย่อนภาษีได้อย่างเต็มที่และสอดคล้องกับภาวะเศรษฐกิจในปัจจุบันที่มีความผันผวนและอัตราดอกเบี้ยที่ค่อนข้างต่ำ
“แบบประกันนี้เป็นการลงทุนพร้อมคุ้มครองชีวิตสูง (ยูนิเวอร์แซลไลฟ์) โดยที่เงินต้นไม่หายเมื่อถือกรมธรรม์จนครบสัญญา ซึ่งมีทั้งแบบชำระเบี้ยครั้งเดียวแต่ให้ความคุ้มครองชีวิตสูงถึง 130% ตลอด 10 ปีของสัญญากรมธรรม์ และมีจุดเด่นที่เปิดโอกาสให้ผู้เอาประกันสามารถได้รับผลตอบแทนที่สูงขึ้น โดยจัดสรรเงินลงทุนในหุ้นสัดส่วนไม่เกิน 10% ส่วนที่เหลือจะลงทุนในเงินฝาก ตราสารหนี้ภาครัฐและภาคเอกชนที่มีอันดับความน่าเชื่อถือและให้ผลตอบแทนดีในระยะยาว ซึ่งจะเป็นส่วนที่สร้างผลตอบแทนให้อย่างสม่ำเสมอ และที่สำคัญสามารถลดหย่อนภาษีได้ด้วย” นายสาระ กล่าว
อย่างไรก็ตาม ยังมีแบบประกันเมืองไทยสมาร์ท เซฟวิ่ง 10/6 ที่เหมาะกับวัยทำงานที่ต้องการวางแผนเงินออมและต้องการรับผลตอบแทนที่แน่นอน โดยมีเงินจ่ายคืนทุกปี รวมผลประโยชน์ตลอดสัญญาสูงถึง 700% ของจำนวนเงินเอาประกันภัย และได้สิทธิลดหย่อนภาษี